

**OZNÁMENIE**

**o možnosti predkladania žiadostí na zapojenie sa do národného projektu**

**Podpora poskytovania komunitných a kvalitných sociálnych služieb (ďalej aj „Oznámenie“),**

**Opatrenie 2.1 Podpora pokračovania v procese prechodu z inštitucionálnej na komunitnú starostlivosť v súlade s odborne oponovaným transformačným plánom**

**Názov projektu:**Podpora poskytovania komunitných a kvalitných sociálnych služieb

**Operačný program:**Program Slovensko

**Prioritná os (číslo a názov):**4P5 Aktívne začlenenie a dostupné služby

**Špecifický cieľ** **ESO 4.8**: Podpora aktívneho začlenenia s cieľom podporovať rovnosť príležitostí, nediskrimináciu a aktívnu účasť a zlepšenie zamestnateľnosti, najmä v prípade znevýhodnených skupín

**ITMS2021+:** NFP401405C004

**Kód/číslo oznámenia:** NP PKS/2.1/1/2025

**Dátum zverejnenia oznámenia:** 19.03.2025

**Dátum predkladania žiadostí:** od 19.03.2025

**Dátum uzavretia oznámenia:** 08.04.2025

**Schválil:** Mgr. Jana Krausová Daniš, generálna riaditeľka Projektovej kancelárie Ministerstva práce, sociálnych vecí a rodiny Slovenskej republiky

**1. ZÁKLADNÉ INFORMÁCIE O PROJEKTE**

**Projektová kancelária MPSVR SR** je prijímateľom nenávratného finančného príspevku (ďalej len „NFP“) v rámci národného projektu Podpora poskytovania komunitných a kvalitných sociálnych služieb (ďalej len „NP PKS“ a/alebo „projekt“), financovaného z prostriedkov ESF+ v rámci Programu Slovensko. NP PKS sa realizuje na celom území Slovenskej republiky.

**Cieľom projektu** je príprava komplexných podporných mechanizmov v prospech poskytovateľov sociálnych služieb za účelom zvýšenia kvality poskytovanej sociálnej služby a tým aj života prijímateľov sociálnych služieb a ich blízkych osôb. NP PKS svojimi podaktivitami napĺňa národné strategické dokumenty a medzinárodné záväzky v oblasti sociálnych politík, pričom podporí sociálne inovácie a prispeje k modernizácii v oblasti poskytovania sociálnych služieb. NP PKS bude realizovaný prostredníctvom troch tematických podaktivít v rámci hlavnej aktivity “Podpora poskytovateľov a prijímateľov sociálnych služieb v procese skvalitňovania sociálnych služieb a prechodu na komunitné služby”.

**Cieľom Opatrenia 2.1.** je zabezpečenie pokračujúcej podpory pre tie zariadenia sociálnych služieb (ďalej len „ZSS“) v procese prechodu z inštitucionálnej na komunitnú starostlivosť, ktoré úspešne absolvovali aktivity národného projektu Deinštitucionalizácia sociálnych služieb – podpora transformačných tímov (ďalej len „NP DI PTT“) a majú pripravený a odborne oponovaný transformačný plán. Do projektu sa môžu zapojiť registrovaní poskytovatelia sociálnych služieb, ktorí boli preukázateľne zapojení v NP DI PTT a pripravený transformačný plán majú odborne oponovaný (výstup z aktivít NP DI PTT). Zamestnancom a prijímateľom sociálnych služieb zapojených ZSS budú poskytnuté konzultácie (prezenčnou aj online formou) v rôznych oblastiach prechodu z inštitucionálnej na komunitnú starostlivosť na základe ich potrieb. Zhodnotenie posunu ZSS v oblasti prechodu z inštitucionálnej na komunitnú starostlivosť bude realizované za účasti expertov so skúsenosťou (zapojení do opatrenia 1.2). Výstupom hodnotenia bude spracovanie hodnotiacej správy, ktorá bude obsahovať odporúčania na revíziu transformačného plánu. Súčasťou opatrenia je aj poskytovanie supervízie, ktoré nenahrádza povinnosť zariadenia sociálnych služieb zabezpečiť supervíziu stanovenú zákonom, ako aj podpora vybraných zamestnancov zariadení sociálnych služieb koordinujúcich transformačný plán.

Odborné činnosti projektu budú implementovať spolupracujúce subjekty – užívatelia, ktorí disponujú potrebným odbornými kapacitami.

**Prijímateľ NFP:**

1. Projektová kancelária MPSVR SR

**Užívatelia NP PKS:**

1. občianske združenie Rada pre poradenstvo v sociálnej práci (ďalej len „RPSP“)
2. občianske združenie Slovenská únia podporovaného zamestnávania (ďalej len „SUPZ“)
3. Slovenská technická univerzita v Bratislave, Fakulta architektúry a dizajnu STU, Výskumné a školiace centrum bezbariérového navrhovania – CEDA FA STU (ďalej len „CEDA“)
4. občianske združenie Asociácia poskytovateľov a podporovateľov včasnej intervencie (ďalej len „APPVI“)
5. občianske združenie Inštitút pre vzdelávanie v paliatívnej medicíne (ďalej len „IVPM“)
6. nezisková organizácia s právnou formou ústavu Národní ústav pro autismus (ďalej len „NAUTIS“)

**2. FINANCOVANIE PROJEKTU**

Výška NFP Akcie 1 - Tvorba a implementácia transformačných plánov poskytovateľov sociálnych služieb zapojených do procesu prechodu z inštitucionálnej na komunitnú starostlivosť (zdroj EÚ) je 5 035 395,00 EUR

V rámci realizácie Opatrenia 2.1 Podaktivity 2. – „Podpora pokračovania v procese prechodu z inštitucionálnej na komunitnú starostlivosť v súlade s odborne oponovaným transformačným plánom“ sa SCHÉMA MINIMÁLNEJ POMOCI na podporu vzdelávania pri procese deinštitucionalizácie zariadení sociálnych služieb z prostriedkov Programu Slovensko (schéma DM - 60/2024) **neuplatňuje**.

**3. OPRÁVNENÍ ŽIADATELIA O ZAPOJENIE SA DO PROJEKTU**

V rámci tohto oznámenia sa do NP PKS môžu zapojiť verejní aj neverejní registrovaní poskytovatelia sociálnych služieb, ktorí boli preukázateľne zapojení v NP DI PTT a pripravený transformačný plán majú odborne oponovaný (výstup z aktivít NP DI PTT).

**4. OPRÁVNENÉ CIEĽOVÉ SKUPINY PROJEKTU**

Cieľová skupina v zmysle Programu Slovensko:

* FO v nepriaznivej sociálnej situácii ako prijímatelia sociálnych služieb;
* seniori ako FO, ktoré dovŕšili dôchodkový vek;
* osoby so zdravotným postihnutím;
* zamestnanci v oblasti sociálneho začlenenia ako zamestnanci vykonávajúci politiky a opatrenia v oblasti prevencie diskriminácie a/alebo sociálneho začlenenia vo verejnom aj neverejnom sektore

**5. OPRÁVNENÉ ÚZEMIE**

Oprávneným územím realizácie NP PKS je celé územie Slovenskej republiky.

**6. OPRÁVNENÉ AKTIVITY**

V rámci implementácie NP PKS bude realizovaná hlavná aktivita – Podpora poskytovateľov a prijímateľov sociálnych služieb v procese skvalitňovania sociálnych služieb a prechodu na komunitné služby.

Oznámenie o možnosti predkladania žiadostí na zapojenie sa do národného projektu Podpora poskytovania komunitných a kvalitných sociálnych služieb je viazané pre Opatrenie 2.1 Podaktivity 2.

***Podaktivita 2 – Podpora poskytovateľov sociálnych služieb v transformácii vo vybraných zariadeniach sociálnych služieb***

**Opatrenie 2.1: Podpora pokračovania v procese prechodu z inštitucionálnej na komunitnú starostlivosť v súlade s odborne oponovaným transformačným plánom**

* Spolupráca vybraných užívateľov projektu
* Výber poskytovateľov na základe Kritérií pre výber poskytovateľov sociálnych služieb do realizácie Opatrenia 2.1 NP PKS
* Koordinácia implementácie transformačných plánov
* Poskytovanie konzultácií a cielenej podpory pre zapojených poskytovateľov sociálnych služieb (ďalej len „poskytovateľov“)
* Zamestnanie Expertov v oblasti sociálneho začlenenia pre budovanie komunitných služieb
* Poskytovanie supervízie pre zapojených poskytovateľov formou individuálnej a skupinovej supervízie počas celej realizácie projektu v rozsahu maximálne 90 hodín počas zapojenia pre každého poskytovateľa v NP PKS.

**7. ČASOVÝ RÁMEC REALIZÁCIE AKTIVÍT V RÁMCI PROJEKTU**

Časový rámec realizácie aktivít pre zapojený subjekt do NP PKS je od 1. dňa nasledujúceho po dni zverejnenia Zmluvy o spolupráci so zariadením sociálnych služieb (ďalej len „Zmluva o spolupráci“) v Centrálnom registri zmlúv, a to počas maximálne 30 mesiacov.

**8. POSTUP ZAPOJENIA SA ŽIADATEĽA DO PROJEKTU**

Oprávnený žiadateľ, ktorý spĺňa podmienky uvedené v kapitole 3., môže podať „Žiadosť o zapojenie sa do NP PKS“ (ďalej aj „žiadosť“) vyplnením formulára ~~(príloha č.1)~~, pričom postupuje nasledovne:

1. vyplní formulár žiadosti, ktorý je prílohou č. 1 tohto Oznámenia, a to v čase podávania žiadostí, najneskôr do dátumu uzavretia Oznámenia;
2. k odoslanej žiadosti môže žiadateľ – poskytovateľ sociálnej služby pripojiť nasledovné prílohy:

|  |  |
| --- | --- |
| **Doplňujúce prílohy k žiadosti o zapojenie sa do NP PKS** | |
| 1. | Stanovisko zriaďovateľa o podpore v procese deinštitucionalizácie nie staršie ako 5 rokov |
| 2. | Čestné vyhlásenie o príprave žiadosti alebo o predložení žiadosti o poskytnutie investičných prostriedkov na rozvoj komunitných služieb. |

Žiadosť podpísanú štatutárnym orgánom žiadateľa doručí žiadateľ **na adresu MPSVR SR** Špitálska 4, 6, 8, 816 43 Bratislava (Obálka musí byť označená „Žiadosť NP PKS/2.1/1/2025“), alebo zašle prostredníctvom Ústredného portálu verejnej správy s označením v časti „Všeobecná agenda“ **Žiadosť o zapojenie sa do NP PKS/Odbor sociálnych služieb.**

Za deň predloženia žiadosti sa považuje:

1. dátum doručenia žiadosti do podateľne Poskytovateľa.
2. dátum odovzdania žiadosti na poštovú resp. inú prepravu, ktorý je uvedený na doklade prepravcu (napr. poštová doručenka, potvrdenie kuriérskej služby). Uvedené platí aj v prípade, že niektoré prílohy žiadateľ predloží v listinnej forme neskôr ako žiadosť.
3. dátum odoslania Žiadosti cez Ústredný portál verejnej správy.

Podpísaním žiadosti žiadateľ potvrdzuje správnosť údajov v nej uvedených a akceptuje podmienky Oznámenia o možnosti predkladania žiadostí.

**9. HODNOTENIE A VÝBER PREDLOŽENÝCH ŽIADOSTÍ O ZAPOJENIE**

Počas realizácie NP PKS (do 11/2028) budú uzatvárané zmluvy o spolupráci s celkovo 24 poskytovateľmi. Každý poskytovateľ bude zapojený v projekte maximálne 30 mesiacov. Počet mesiacov zapojenia bude vychádzať z potreby a vzájomnej dohody poskytovateľov a užívateľov projektu, ktorí budú intervencie realizovať.

V rámci tohto oznámenia MPSVR SR zapojí do projektu 12 poskytovateľov.

MPSVR SR vykoná v lehote 10 pracovných dní od doručenia žiadosti administratívnu kontrolu doručených žiadostí. Skontroluje, či žiadosť obsahuje všetky náležitosti vrátane všetkých jej príloh.

V  prípade, ak žiadosť nie je kompletná,  MPSVR SR prostredníctvom e-mailu (uvedeného v žiadosti) vyzve žiadateľa na doplnenie chýbajúcich príloh. Žiadateľ je povinný poslať dodatočne poštou chýbajúce prílohy, a to do 10 pracovných dní od doručenia e-mailu s výzvou na doplnenie chýbajúcich príloh. Pri stanovení lehoty doručenia písomnosti platí podmienka uvedená v bode 8 . V opodstatnených prípadoch je možné požiadať o predĺženie lehoty. V prípade, ak tak žiadateľ neurobí, žiadosť nebude považovaná za kompletnú. Nekompletné žiadosti nebudú postúpené k hodnoteniu.

Hodnotenie bude vychádzať z údajov, ktoré žiadateľ uvedie v žiadosti a jej prílohách. Žiadosti budú hodnotené podľa Kritérií pre výber poskytovateľov sociálnych služieb v národnom projekte „Podpora poskytovania komunitných a kvalitných sociálnych služieb“ (ďalej len „Kritériá“). Na základe hodnotenia bude vytvorený zoznam poradia žiadateľov podľa získaného počtu bodov. O výsledku hodnotenia budú žiadatelia informovaní elektronicky prostredníctvom e-mailu.

Vyhodnotenie žiadostí zverejní MPSVR SR na webovom sídle Projektovej kancelárie [Projektová kancelária MPSVR SR](https://eurofondy.praca.gov.sk/?csrt=3498853521065788602).

Zmluva o spolupráci bude uzatvorená so žiadateľmi, ktorí získajú najvyšší počet bodov. V prípade, ak niektorý z úspešných žiadateľov odmietne uzatvoriť Zmluvu o spolupráci, alebo ak s úspešným žiadateľom bude mimoriadne ukončená Zmluva o spolupráci, alebo dôjde k odstúpeniu od Zmluvy o spolupráci, a to v čase pred začatím účasti zamestnancov žiadateľa v podaktivitách projektu, bude doplnený počet žiadateľov o ďalšieho žiadateľa v poradí podľa počtu získaných bodov.

**10. POSKYTOVANIE INFORMÁCIÍ K NP PKS**

V prípade akýchkoľvek otázok, súvisiacich so zapojením sa do NP PKS, resp. s podmienkami zapojenia sa žiadateľov do tohto projektu, je možné využiť e-mail: [np.pks@employment.gov.sk](mailto:np.pks@employment.gov.sk) .

**11. PRÍLOHY A INFORMÁCIE K PRÍLOHÁM**

1. Formulár – ,,Žiadosť o zapojenie do NP PKS“ dostupný webovom sídle Projektovej kancelárie [Projektová kancelária MPSVR SR](https://eurofondy.praca.gov.sk/?csrt=3498853521065788602) .
2. Kritériá pre výber poskytovateľov sociálnych služieb v národnom projekte „Podpora poskytovania komunitných a kvalitných sociálnych služieb“
3. [Návrh zmluvy o spolupráci](https://www.tsp.gov.sk/data/files/np_tspI/Priloha_Ozn_c2_Zmluva_o_spolupraci_311215.doc) so zariadením sociálnych služieb

Schválil/a:

**Mgr. Jana Krausová Daniš**

generálna riaditeľka

Projektová kancelária MPSVR SR